
	Παρουσίαση βιβλίου Χρίστου Ζάνου
ΙΣΤΟΡΙΕΣ ΕΝ ΜΕΣΩ ΠΥΡΟΒΟΛΙΣΜΩΝ 
Αυτοβιογραφικά διηγήματα

στο Σπίτι της Κύπρου

Το Σπίτι της Κύπρου και οι εκδόσεις Αλεξάνδρεια  παρουσιάζουν, τη Δευτέρα 29 Ιανουαρίου 2024 και ώρα 19:00, στο Σπίτι της Κύπρου, Ξενοφώντος 2Α, Σύνταγμα, το βιβλίο του Χρίστου Ζάνου,  «ΙΣΤΟΡΙΕΣ ΕΝ ΜΕΣΩ ΠΥΡΟΒΟΛΙΣΜΩΝ. Αυτοβιογραφικά διηγήματα».
Εισαγωγή και συντονισμός της εκδήλωσης θα γίνει από τον Νιαζί Κιζιλγιουρέκ, συγγραφέα, Ευρωβουλευτή Κύπρου.  Για το  βιβλίο θα μιλήσουν ο Αντώνης Λιάκος, Ομότιμος Καθηγητής Ιστορίας Ε.Κ.Π.Α., συγγραφέας, η Άνθη Καρρά, Νομικός, μεταφράστρια τουρκικής λογοτεχνίας και ο Πολύκαρπος Πολυκάρπου, ηθοποιός, σκηνοθέτης.  

Αποσπάσματα από τα διηγήματα θα διαβάσουν οι ηθοποιοί Άνδρη Θεοδότου και Ελένη Μολέσκη. 
Εκατό μέτρα περίπου μακριά από τη συνοικία, στον κεντρικό δρόμο από την Αμμόχωστο προς το Άη Γιωρκούδι, τις Κλαψίδες και τη Σαλαμίνα, ο Γιωρκής πρόσεξε μπροστά του στην άκρη του δρόμου έναν μεσήλικα ποδηλάτη να έρχεται από την κατεύθυνση της παλιάς Αμμοχώστου και να πηγαίνει προς τη συνοικία Σακκάρια. Δεν υπήρχε ψυχή στο δρόμο, εκτός από αυτόν. 

«Ξέρω τον τούντον ππεζεβένκην τον βρωμόσσιυλλον, εν χαμάλης στο λιμάνιν», είπε ο Γιωρκής, «Τωρά εννά του δείξω εγιώ!»

Και ξαφνικά, χωρίς να προλάβω να το συνειδητοποιήσω, πάτησε γκάζι, έστριψε ελαφρά το τιμόνι και οδήγησε με ταχύτητα το φορτηγό κατ’ ευθείαν πάνω στον ποδηλάτη! Εγώ μόλις που κατάφερα να βγάλω μια πνιχτή κραυγή, που έσμιξε με την απέξω κραυγή, την οποία δεν κατάφερα να ακούσω καλά. Έσβησε απότομα. Σαν φως που το κόβει απότομα ο διακόπτης.

Ο Χρίστος Ζάνος  γεννήθηκε στην Κύπρο το 1946. Εργάστηκε ως ηθοποιός, σκηνοθέτης και καθηγητής Αγγλικής φιλολογίας στη μέση εκπαίδευση. Ήταν μέλος της ομάδας που ίδρυσε το Ανοιχτό Θέατρο της οδού Κεφαλληνίας (1972). Υπήρξε ιδρυτικό στέλεχος του Σατιρικού Θεάτρου στη Λευκωσία, όπου σκηνοθέτησε δεκάδες παραστάσεις, και ήταν ένας από τους εμπνευστές της δημιουργίας της πρώτης επαγγελματικής δραματικής σχολής στην Κύπρο (Σχολή «Βλαδίμηρος Καυκαρίδης»), στην οποία δίδαξε υποκριτική. Έχει επίσης σκηνοθετήσει σε πολλά θεατρικά σχήματα της Κύπρου (ΘΟΚ, Θέατρο Σκάλα, Θέατρο ΕΝΑ, ΕΘΑΛ, Θέατρο «Διόνυσος»). Το 2007 βραβεύτηκε από τον Θεατρικό Οργανισμό Κύπρου με το βραβείο σκηνοθεσίας για την παράσταση του έργου «Ο κύριος Αμιλκάρ» του Υβ Ζαμιάκ. Το 2022 του απονεμήθηκε από το ΑΚΕΛ το Βραβείο «Θοδόση Πιερίδη –Τεύκρου Ανθία» για τη συνολική προσφορά του στον πολιτισμό της Κύπρου. Γράφει διηγήματα και θεατρικά. Το έργο του «Χαρούλα» ανέβηκε από την ΕΘΑΛ το 2012 και εκδόθηκε από τον εκδοτικό οίκο ΑΛΜΥΡΑ (2023).

